«Nukitsamehe» režissöör Helle Karis mäletab, kuidas pärast võtteid filmi helindades loobus Ever Metsamoori häält sisse lugedes igasugustest tehnilistest abivahenditest. «Mis me jonname siin selle tehnikaga, ma teen parem ise,» öelnud kunstnik. «Fantastiline, mis ta oma häälega tegi!» kiidab Karis, kelle sõnul ei olnud Everi jaoks ükski öö ega päev liiga pikk, ükski asi liiga raske, ükski hammas liiga viltu ega parukas liiga kole.